Γιάννης Πασάς

Ο **Γιάννης Πασάς** (γεννημένος στις 7 Οκτωβρίου 1990, στις Παππαδάτες Αιτωλοακαρνανίας) είναι Έλληνας επαγγελματίας ποδοσφαιριστής. 
Κατά τη διάρκεια της ποδοσφαιρικής του καριέρας έχει αγωνισθεί και στα δύο άκρα της επίθεσης, ενώ έχει τη δυνατότητα να παίξει και ως 10άρι. Ωστόσο ως φυσική του θέση θεωρείται αυτή του αριστερού ακραίου επιθετικού.

Κατά τη μακρά πορεία του στο ελληνικό ποδόσφαιρο φόρεσε διαδοχικά τις φανέλες του Α.Ο. Παπαδάτων, του Παναιτωλικού, του Μ.Α.Σ. Ακαρνανικού Φυτειών, της Α.Ε.Π. Ηρακλής 1908, του Άρη Θεσσαλονίκης, της Κέρκυρας, της Βέροιας και της Καλαμάτας. Από το καλοκαίρι του 2024 είναι παίκτης της Α.Ε. Λάρισας.

## Ποδοσφαιρική καριέρα
Ξεκίνησε την καριέρα του αγωνιζόμενος ερασιτεχνικά ποδόσφαιρο στον Α.Ο Παπαδάτων, την ομάδα του χωριού του. Το 2008, υπέγραψε συμβόλαιο με την μεγάλη ομάδα της περιοχής, τον Παναιτωλικό, ο οποίος τον παραχώρησε για έξι μήνες ως δανεικό στον Ακαρνανικό Φυτειών, ομάδα που αγωνίζονταν τη σεζόν 2009/10 στη Δ’ Εθνική.

Από το 2009 και για τα επόμενα πέντε χρόνια αγωνίστηκε στην ομάδα της καρδιάς του , σε Ά και Β' Εθνική καταγράφοντας 48 συμμετοχές εκ των οποίων οι 13 στην Σούπερ Λίγκα και σημείωσε 6 τέρματα (1 στην Σούπερ Λίγκα].

Το καλοκαίρι του 2014 ο Παύλος Μυροφορίδης, τότε τεχνικός διευθυντής του Ηρακλή, ελέω και του μεταγραφικού περιορισμού που αντιμετωπίζει ο σύλλογος λόγω οικονομικών θεμάτων, επέλεξε να φέρει τον Πασά στο Καυτανζόγλειο. Στον Γηραιό αγωνίστηκε τόσο στη Football League, όταν και πραγματοποίησε πορεία πρωταθλητισμού με αποτέλεσμα να κερδίσει την άνοδο στην ‘Α Εθνική (2014/15) αλλά και τις επόμενες δυο σεζόν στη μεγάλη κατηγορία (2015/16 και 2016/17). 
Κατά την τριετή (2014-2017) παρουσία του στον Ηρακλή αγωνίστηκε συνολικά 74 φορές σε επίσημους αγώνες (26 στη Β’ Εθνική και 48 στην Ά) και σημείωσε 3 γκολ.

Τελικά, έμεινε ελεύθερος από τον Ηρακλή αλλά δεν εγκατέλειψε τη Θεσσαλονίκη καθώς στις 27 Ιουλίου 2017 υπέγραψε μονοετές συμβόλαιο με τον συμπολίτη Άρη ,

Πραγματοποίησε το ντεμπούτο του με τη φανέλα των «κιτρίνων», στις 21 Αυγούστου 2017 με προπονητή τον Σπανό, στον εκτός έδρας αγώνα κυπέλλου εναντίον του Παναιγιάλειου  και βοήθησε σημαντικά την ομάδα του να κερδίσει την άνοδο της στην Superleague το 2018.

Στις 28 Οκτωβρίου 2017 σκόραρε το πρώτο του τέρμα με τον Άρη, στην εντός έδρας ήττα (με 1-2) από τον Πανιώνιος για το θεσμό του Κυπέλου. Τρεις ημέρες αργότερα σκόραρε και στην πρεμιέρα του πρωταθλήματος της Β’ Εθνικής 2017/18, στην επιβλητική εντός έδρας νίκη των «κιτρίνων» με 5–0 επί του Αιγινιακού.

Στις 31 Ιανουαρίου 2018 σημείωσε το νικητήριο γκολ της ομάδας του στο τελευταίο λεπτό της εκτός έδρας αναμέτρησης με τη Βέροια.

Στις 24 Μαρτίου 2018, σκόραρε στην εκτός έδρας νίκη (με 2-3) του Άρη επί του Κισσαμικού.

Αναλυτικότερα, στην μονοετή παρουσία του (2017/18) στον Άρη, κατέγραψε 26 συμμετοχές στην Β΄ Εθνική και 5 γκολ καθώς και 2 συμμετοχές στο Κύπελλο Ελλάδας και 1 γκολ.

Το καλοκαίρι του 2018 επέστρεψε στον Ηρακλή , ο οποίος αγωνίζονταν στη Φουτμπολ Λιγκ. Στις 2 Δεκεμβρίου 2018, σκόραρε στην εκτός έδρας νίκη (με 0-3) της ομάδας του επί του Αήττητο Σπάτων.

Ο παίκτης πραγματοποίησε 12 εμφανίσεις (με 1 γκολ) στο πρωτάθλημα και άλλες 4 εμφανίσεις στο Κύπελλο, αλλά το Γενάρη του 2019 ζήτησε να αποχωρήσει από το σύλλογο, πράγμα που έγινε αποδεκτό.

Επόμενος σταθμός του υπήρξε η Κέρκυρα, με τη φανέλα της οποίας ολοκλήρωσε τη σεζόν 2018/19 καταγράφοντας 12 συμμετοχές και 2 τέρματα.

Αν και το συμβόλαιό του με την ομάδα της Κέρκυρας είχε διάρκεια μέχρι το 2020, τον Ιούνιο του 2019, ο Πασάς ανακοινώθηκε από τη Βέροια, με τη φανέλα της οποίας αγωνίστηκε στο πρωτάθλημα της Β’ Εθνικής 2019/20, σημειώνοντας 10 τέρματα σε 21 εμφανίσεις.

Την επόμενη χρονιά, ο Πασάς σημείωσε 8 τέρματα σε 18 εμφανίσεις. Ωστόσο τη σεζόν 2021/22 πραγματοποίησε μια ονειρική χρονιά (πρώτος σκόρερ του πρωταθλήματος της SL2 με 25 γκολ με την Βέροια -με την οποία έφτασε μέχρι τα μπαράζ ανόδου στην Super league- στην πιο παραγωγική σεζόν της καριέρας του). Παράλληλα αναδείχθηκε ως ο καλύτερος ποδοσφαιριστής της κανονικής περιόδου του πρωταθλήματος της Φουτμπολ Λιγκ, σημειώνοντας 24 γκολ και 4 ασίστ σε 31 εμφανίσεις.

Εξαργυρώνοντας την προηγούμενη καταπληκτική χρονιά, ο Πασάς υπέγραψε τον Ιούλιο του 2022, διετές ηγεμονικό συμβόλαιο με την Καλαμάτα. Η ομάδα δεν κατόρθωσε για 2 συνεχόμενες χρονιές να πετύχει την άνοδο στην ‘Α Εθνική, γεγονός που οδήγησε σε ριζικές ανακατατάξεις στο έμψυχο δυναμικό του συλλόγου.

Έτσι, τον Ιούνιο του 2024, οι μελανόλευκοι κατέθεσαν μεν πρόταση ανανέωσης, με μειωμένο συμβόλαιο δε, που δεν έγινε τελικά αποδεκτό από τον παίκτη με αποτέλεσμα ο Πασάς να αποχωρήσει μετά από δυο χρόνια παρουσίας στην πρωτεύουσα της Μεσσηνίας.

Λίγο αργότερα, η Α.Ε. Λάρισας ανακοίνωσε την απόκτηση του Γιάννη Πασά, ο οποίος υπέγραψε διετές συμβόλαιο μέχρι τον Ιούνιο του 2026.

Σημείωσε το πρώτο του τέρμα με τη βυσσινί φανέλα στις 7 Αυγούστου 2024, στον εκτός έδρας αγώνα Κυπέλλου με την Θύελλα Κατσικά.
## Παραπομπές

## Εξωτερικοί σύνδεσμοι
* Προφίλ Γ. Πασά στο transfermarkt.com

Κατηγορία:Έλληνες ποδοσφαιριστές
Κατηγορία:Επιθετικοί ποδοσφαιριστές
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ποδοσφαιριστές Φούτμπολ Λιγκ (Ελλάδα)
Κατηγορία:Ποδοσφαιριστές Γ΄ Εθνικής Ελλάδας
Κατηγορία:Ποδοσφαιριστές Παναιτωλικού
Κατηγορία:Ποδοσφαιριστές Ηρακλή Θεσσαλονίκης
Κατηγορία:Ποδοσφαιριστές Άρη Θεσσαλονίκης
Κατηγορία:Ποδοσφαιριστές Π.Σ. Καλαμάτας
Κατηγορία:Ποδοσφαιριστές Α.Ε. Λάρισας